钦定古今图书集成/明伦汇编/氏族典/第032卷 > 《廖用贤尚友录》 > 封述
## 钦定古今图书集成/明伦汇编/氏族典/第032卷 > 《廖用贤尚友录》 > 封述

按《北齐书封述传》，“述字君义，渤海蓨人也。父轨，廷尉
卿，济州刺史。述有干用，年十八，为济州征东府铠曹
参军。高道穆为御史中尉，启为御史，迁大司马清河
王开府记室参军，兼司徒主簿。太昌中，除尚书三公
郎中，以平干称。天平中，增损旧事，为《麟趾新格》，其名
法科条，皆述删定。梁散骑常侍陆晏子、沈警来聘，以”
述兼通直郎。使梁。还，迁世宗大将军府后事中郎，监
京畿事。武定五年，除彭城太守、当郡督，再行东徐州
刺史。武定七年，除廷尉少卿。八年，兼给事黄门侍郎。
齐受禅，与李奖等八人充大使，巡省方俗，问民疾苦。
天保三年，除清河太守，迁司徒左长史，行东都事。寻
除海州刺史。太宁元年，征授大理卿。河清三年，敕与
录尚书赵彦深、仆射魏收、尚书阳休之、国子祭酒马
敬德等议定律令。天统元年，迁度支尚书。三年，转五
兵尚书，加仪同三司。武平元年，除南兖州刺史。更满
还朝，除左光禄大夫，又除殿中尚书。述为法官，明解
律令，议断平允，深为时人所称。